,

Telefon:

E-mail:

|  |  |  |
| --- | --- | --- |
| Til forældre i Gladsaxe Kommunes dagtilbud(dagpleje, børnehuse, selvejende institutioner og klubber) |  |  |

**Orientering om beredskab i forbindelse med influenza A epidemi**

Kære forældre

Det ser ud til, at der nu er influenza A (H1N1) epidemi i Danmark og der er så småt begyndt at være en hel del influenzasygemeldinger, fra medarbejderne i vores dagtilbud.

Vi håber naturligvis, at medarbejdernes influenza kommer til at ligge nogenlunde samtidig med børnenes, så vi ikke får problemer med personaledækningen. Men hvis der bliver problemer, har alle vores dagtilbud udarbejdet et influenzaberedskab, såkaldte ”action cards”, som I kan se på opslagstavlerne.

Som udgangspunkt holdes institutionerne så vidt muligt åbne. Der kan imidlertid opstå situationer, hvor personalet må bede de forældre, som selv kan sørge for pasning, om at holde deres barn hjemme. Forældre som selv er en del af et beredskab eller ikke har mulighed for alternativ pasning, kan dog altid få passet deres barn.

Hvis ledelsen vurderer, at det ikke er forsvarligt at holde åbent, får forældre information om, i hvilket andet dagtilbud, forældre der har behov for pasning, kan gå hen og få passet deres barn. I disse tilfælde vil evt. raske medarbejdere møde på arbejde i det andet dagtilbud.

Information om lukning og alternativt dagtilbud vil fremgå ved opsætning af seddel på dagtilbuddets dør og på hjemmesiden. Det vil desuden fremgå af hjemmesiderne, hvornår der forventes åbnet igen.

Inden ledelsen træffer beslutning om lukning af et dagtilbud, bliver det undersøgt om der er medarbejdere andre steder fra eller vikarer, der kan træde til. Hvorvidt dagtilbuddet skal lukkes er ledelsens vurdering. Vurderingen tages ud fra følgende parametre:

* ”det raske” personales kompetencer, anciennitet og sammensætning
* det sikkerhedsmæssige niveau
* børnefremmødet.

Forvaltningen etablerer en ”task force” som er tilgængelig for dagtilbuddene på alle tidspunkter. Hvis alle ledelsespersoner i et dagtilbud er syge, er det forvaltningen der tager de konkrete vurderinger og beslutninger. Forvaltningen er altid til rådighed for støtte, rådgivning og vejledning til ledere og medarbejdere.

Evt. spørgsmål vedr. de enkelte dagtilbud, rettes til lederen.

Der kan desuden blive tale om, at forældre bliver bedt om at medbringe madpakke til deres barn.

Med venlig hilsen

Margit Gleerup

dagtilbudschef